**Arnold Ipolyi-Stummer** - Stummer de Ipoly (\* 18. október 1823, Kmeťovce, dnes Drženice časť Kmeťovce, † 2. december 1886, Veľký Varadín (Oradea), dnešné Rumunsko) bol rímskokatolícky biskup, v rokoch 1871 – 1886 diecézny biskup banskobystrický a od roku 1886 veľkovaradínsky. Bol priekopníkom v oblasti uhorských dejín umenia.

Pôvod
-----

Narodil sa v šľachtickej rodine, šľachtický titul získal v roku 1741 jeho praprastarý otec Juraj Stummer de Ipoly. Otec František Stummer de Ipoly (1799 – 1848) bol stoličný úradník, matka Arsenia rod. Smrečaniová (Szmrecsányi) (1802 – 1881). Ako miesto jeho narodenia sa takmer vždy uvádzajú Kosihy nad Ipľom, avšak podľa matriky pokrstených farnosti Horné Žemberovce sa narodil vo filiálke Disznós, čo je vtedajší názov pre Kmeťovce v levickom okrese. V Kmeťovciach sa o dva roky neskôr narodil aj jeho brat Ľudovít. Arnold dostal pri krste 22. októbra 1823 mená *Arnold Matthias Aloysius Vendelin*, teda *Arnold Matej Alojz Vendelín*, resp. maď. *Arnold Mátyás Alajos Vendel*. Posledné z krstných mien - Vendelín - predstavuje meno svätca, ktorý má sviatok 20. októbra, teda v deň narodenia. Zaujímavosťou je, že v úmrtnom zázname jeho otca z roku 1848 sa priezvisko uvádza ešte ako Stummer, avšak v úmrtnom zázname jeho matky z roku 1881 už ako Ipolyi-Stummer.

Životopis
---------

Študoval na gymnáziu v Krupine a v Banskej Štiavnici, filozofiu v Trnave, teológiu vo Viedni, Ostrihome a v Bratislave, 1847 vysvätený za kňaza. Vychovávateľ v Bratislave, kaplán v Dolnom Petre, v Bratislave, farár v Zohore a i. egerský kanonik, rektor seminára v Budapešti, biskup v Banskej Bystrici (1871 – 1886), od 1886 biskup v Oradei. Zaoberal sa ľudovou slovesnosťou a hmotnou kultúrou, neskôr uh. výtvarnými dejinami a archeológiou, priekopník ochrany umeleckých pamiatok. V knihách systematicky spracúval predovšetkým stredoveké uh. pamiatky, podnietil zakladanie múzeí vo väšších mestách. Autor asi 50 publikácií, v ktorých spracoval uhorské stredoveké staviteľstvo, sochárstvo, zlatníctvo, emailérstvo atď. písal o dejinách Bratislavy, Trnavy, Banskej Bystrici, Spiša a pod. Na jeho žiadosť je v kaplnke sv. Barbory v Banskej Bystrici pochované jeho srdce. Od 1858 člen korešpondent, 1861 akademik, 1874 riadny člen, 1881 – 1886 predseda sekcie Uhorskej akadémie vied.

Dielo
-----

* *Geschichte der Stadt Neusohl : eine culturgeschichtliche Skizze.* Wien : Wilhelm Braumüller, 1875. 131 s.
* *A beszterzebányai egyházi müemlékek törtenete es helyreallitasa : története és helyreállitása.* Budapest : A Magy. Tud. Akademia Könyvkiadóhivatala Bizományában, 1878.

Literatúra
----------

* IPOLYI-STUMMER, Arnold. In:  *Slovenský biografický slovník*. Zväzok II. E – J. Martin : Matica slovenská, 1987. 592 s. S. 493.
* HOPPÁL, Mihály: *Ipolyi Arnold.* Budapest, 1980.
* PÓR, Antal: *Ipoly Arnold Váradi Püspök : Élete és Munkái Vázlata.* Pozsony  –  Budapest : Kiadja Stampfel Károly, 1886. 134 s.

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.
* 
* Hornožemberovská matrika sa do súčasnosti zachovala až od roku 1844, avšak matričný záznam o krste spomína Mária Barányi v recenzii na knihu "Ipolyi Arnold" od Mihálya Hoppála z roku 1980, elektronicky dostupné:  str. 295.
* 
* ; ako dátum narodenia sa tu uvádza 22. október, čo je však až deň krstu
* 

| Tituly a funkcie v Rímskokatolíckej cirkvi |
| --- |
| **Sedisvakancia**(od 1869)Posledný predchodca**Štefan Moyzes** | **biskup banskobystrický**1871 – 1886 | Nástupca**Imrich Bende** |
| Predchodca**Štefan Lipovnický** | **biskup veľkovaradínsky**7. jún 1886 – 2. december 1886 | Nástupca**Vavrinec Schlauch** |

Autoritné údaje: * BnF: 12071781w
* GND: 119420708
* ISNI: 0000 0000 8076 2988
* LCCN: n81022154
* NK ČR: jx20080715004
* VIAF: 9870879
* WorldCat: lccn-n81022154